CELEX: 32018D0935
Language: bg
Date: 2018-06-28 00:00:00
Title: Решение за изпълнение (ЕС) 2018/935 на Комисията от 28 юни 2018 година за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“), по отношение на срока на неговото прилагане (нотифицирано под номер C(2018) 3997) (Текст от значение за ЕИП.)

2.7.2018   
            
            
               BG
            
            
               Официален вестник на Европейския съюз
            
            
               L 165/40
            
         РЕШЕНИЕ ЗА ИЗПЪЛНЕНИЕ (ЕС) 2018/935 НА КОМИСИЯТА
   от 28 юни 2018 година
   за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“), по отношение на срока на неговото прилагане
   
      
         (нотифицирано под номер C(2018) 3997)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
   като има предвид, че:
   
               (1)
            
            
               В Регламент (ЕО) № 178/2002 са установени общите принципи на законодателството в областта на храните като цяло, и по-специално — тяхната безопасност, на равнището на Съюза и на национално равнище. В него се предвиждат спешни мерки, които да бъдат предприети от Комисията, когато са налице доказателства, че храните, внесени от трета държава, биха могли да представляват сериозен риск за здравето на човека.
            
         
               (2)
            
            
               С Решение за изпълнение 2014/88/ЕС на Комисията (2) се забранява вносът в Съюза на хранителни продукти, съдържащи или състоящи се от листа от бетел от Бангладеш, първоначално за ограничен период на прилагане до 31 юли 2014 г. Посоченото решение бе прието вследствие на множество уведомления чрез системата за бързо предупреждение за храни и фуражи (RASFF) за наличието на широка гама щамове на салмонела, включително Salmonella typhimurium, открити в хранителни продукти, съдържащи или състоящи се от листа от бетел („Piper betle“, известни като „Paan leaf“ или „Betel quid“) от Бангладеш.
            
         
               (3)
            
            
               Тъй като Бангладеш не успя да осигури гаранции за безопасността на вноса на листа от бетел в Съюза, с решения за изпълнение 2014/510/EС (3), (EС) 2015/1028 (4) и (EС) 2016/884 (5) на Комисията срокът, през който вносът на тези продукти временно се преустановява, бе удължен съответно до 30 юни 2015 г., 30 юни 2016 г. и 30 юни 2018 г.
            
         
               (4)
            
            
               Предложеният план за действие, предоставен от Бангладеш през януари 2018 г., все още е непълен и не съществуват гаранции за ефективното му прилагане и изпълнение. Получената информация не доказва, че производството на листа от бетел отговаря на изискванията на Регламент (ЕО) № 852/2004 на Европейския парламент и на Съвета (6) и че страната е в състояние да осигури надеждни аналитични резултати от акредитирани лаборатории. Органите на Бангладеш посочиха също така и използването на химически обеззаразител за обеззаразяване на листата от бетел, без да предоставят доказателства по отношение на безопасността и токсичността на продукта. Освен това, въпреки приемането и продължаването на прилагането на забрана, която Бангладеш сам е наложил на износа на листа от бетел през май 2013 г., оттогава насам са били получени 29 уведомления чрез RASFF. Следователно не може да се заключи, че предоставените от Бангладеш гаранции са достатъчни за преодоляване на сериозните рискове за здравето на хората. С оглед на това спешните мерки, установени с Решение за изпълнение 2014/88/ЕС, следва да останат в сила.
            
         
               (5)
            
            
               Поради това срокът на прилагане на Решение за изпълнение 2014/88/ЕС следва да бъде допълнително удължен.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Член 4 от Решение за изпълнение 2014/88/ЕС се заменя със следното:
   
      „Член 4
      Настоящото решение се прилага до 30 юни 2020 г.“.
   
   Член 2
   Адресати на настоящото решение са държавите членки.
   
      Съставено в Брюксел на 28 юни 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 31, 1.2.2002 г., стр. 1.
   
      (2)  Решение за изпълнение 2014/88/ЕС на Комисията от 13 февруари 2014 г. за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) (ОВ L 45, 15.2.2014 г., стр. 34).
   
      (3)  Решение за изпълнение 2014/510/ЕС на Комисията от 29 юли 2014 г. за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) по отношение на срока на неговото прилагане (ОВ L 228, 31.7.2014 г., стр. 33).
   
      (4)  Решение за изпълнение (ЕС) 2015/1028 на Комисията от 26 юни 2015 г. за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) по отношение на срока на неговото прилагане (ОВ L 163, 30.6.2015 г., стр. 53).
   
      (5)  Решение за изпълнение (ЕС) 2016/884 на Комисията от 1 юни 2016 г. за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“), по отношение на срока на неговото прилагане (ОВ L 146, 3.6.2016 г., стр. 29).
   
      (6)  Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1).